text: 
  ODENSE: " Det er totalt meningsløst og uforståeligt. "
  
  Sådan reagerede seks kvindelige studerende på Odense Universitet i går 
  efter mordet på Betina Jørgensen Kjær, 20, ved Ungbo-kollegiet i 
  Vindegade i Odense.
  
  De kendte alle Betina Jørgensen Kjær som en yderst sympatisk, flittig 
  og meget dygtig pige. De havde læst på samme hold ( M 17 ) med 
  hende siden efteråret og er lige nu gået i gang med 2. semester af 
  medicinstudiet  -  det studium, som Betina aldrig fik lov til at 
  gennemføre på grund af den bestialske forbrydelse mod hende.
  
  I går var der undervisning i kemi for M 17-holdet, og her bad lektor 
  Gudrun Ploug-Sørensen om et minuts stilhed i auditoriet for at mindes 
  den myrdede studiekammerat.
  
  " Vi kendte Betina som en meget flittig og dygtig studerende. Hun 
  var også beskeden, og hvis der var nogen, som ville have en 
  hjælpende hånd af hende, så blev man ikke fejet af, " fortæller 
  studiekammeraterne.
  
  
  
  